Zuma ‘bereid’ om as ANC-voorsitter te staanOudpres. Jacob Zuma (Foto: Jonisayi Maromo/ANA) Jacob Zuma is bereid om hom as voorsitter van die ANC verkiesbaar te stel, sou die ANC se takke dit van hom verlang. Die oudpresident sê hy is deur verskeie kaders genader om hom vir die posisie van nasionale voorsitter van die ANC beskikbaar te stel. “Ek het aangedui dat ek deur die takke van die ANC gelei sal word en dat ek nie só ’n oproep sal weier nie, sou hulle dit nodig ag dat ek weer die organisasie op daardie vlak of enige ander vlak dien,” sê Zuma in ’n verklaring. Dudu Zuma-Sambudla, Zuma se dogter, het dié verklaring Maandag kort voor middernag op haar sosialemediablad gedeel. Die oudpresident stel dit ook in die verklaring duidelik dat sy posisie rakende die ANC se leierskap nié sedert 2017 verander het nie – hy steun stééds sy eksvrou Nkosazana Dlamini-Zuma as president van die regerende party. “Die kandidaat wat ons in 2017 by die 54ste nasionale konferensie ondersteun het, bly die bekwaamste om die ANC te lei,” glo Zuma. Die ANC se 55ste nasionale verkiesingskongres vind in Desember plaas, waartydens die onderskeie takke die party se nuwe leierskap verkies en stem om nuwe beleidsbesluite aan te neem. Volgens Zuma het leiers op verskeie vlakke van die ANC met hom in gesprek getree om hom oor sy siening rakende die konferensie te vra en wat gedoen moet word om die ANC te herbou. “Ons moet die ANC van ouds laat herleef, toe takke mense genomineer en gekies het op grond van die vereistes van die organisasie in daardie spesifieke tydperk of epog, eerder as die hulpbronne tot hul beskikking. “Ek het gehoor dat ’n paar kamerade ’n paar kwessies met betrekking tot [Dlamini-Zuma] opper, maar hulle almal het ongelukkig nie daarin geslaag om ’n beter kandidaat met beter getuigskrifte as hare aan te bied nie, behalwe diegene wat baie geld het,” sê Zuma, met oënskynlike verwysing na die ANC se huidige president, Cyril Ramaphosa. Zuma sluit af deur lede van die ANC te vra om die party aan sy “regmatige eienaars – die lede” terug te besorg, en om die “onsigbare maar kragtige magte” uit te roei, wat skynbaar daarop uit is om die swart meerderheid in armoede gevange te hou.